ԵՐԵՎԱՆ, 29 ՄԱՐՏԻ, ԱՐՄԵՆՊՐԵՍ: Արցախի Հանրապետության Շուշի քաղաքից մարտի 21-ից հեռարձակվող «Թալիշստանի ձայն» ռադիոկայանը կօգնի թալիշների մշակութային ինքնության պահպանմանը: Ինչպես մարտի 29-ին լրագրողների հետ հանդիպմանը նշեց ԵՊՀ իրանագիտության ամբիոնի վարիչ, իրանագետ, քրդագետ Գառնիկ Ասատրյանը, «Թալիշստանի ձայն»-ը պատմության մեջ առաջին թալիշական ռադիոն է: Հաղորդումները մշակութային նյութեր են պարունակում թալիշների լեզվի եւ նրանց հուզող բազմաթիվ խնդիրների մասին: «Մեր նպատակը հումանիստական է եւ մարդու իրավունքների պաշտպանության շրջանակներում»,- «Արմենպրես»-ի հաղորդմամբ` ասաց Ասատրյանը: Իրանագետի տեղեկացմամբ՝ 1,8 միլիոն թալիշ է բնակվում Ադրբեջանում: Ռադիոկայանը Իրանագիտության կովկասյան կենտրոնի եւ «Մոդուս վիվենդի» հասարակական կազմակերպության համատեղ նախագիծն է: